1. KASVUTAVOITE: Tampereen kaupungin väkiluvun kasvu on viime vuosina ollut noin 3000 henkilöä/vuosi. Strategiassa ja PALM – valmistelussa on käytetty kasvulukuna 1,4% kaupungin palvelujen ja kaupunkikehittämisen suunnittelun pohjana. Onko nykyinen kasvuvauhti mielestänne oikealla tasolla? Ja jos se ei ole, niin mikä olisi oikea tavoitetaso? Miten varmistamme kaupungin kasvun jatkumisen sillä tasolla, jota esitätte? Miten vahvistaisitte kaupungin pitovoimaa (erityisesti opintonsa päättävistä nuorista aikuisista)? Miten näette kasvun mukanaan tuomat haasteet ja niiden ratkaisemisen?

* Nykyinen kasvuvauhti on hyvä, mikäli kasvu syntyy perheiden, työssäkäyvien ja yrittäjien muuttamisesta Tampereelle. Omakotitonttien kaavoittaminen, riittävä asuntorakentaminen sekä hyvät lähipalvelut lisäävät veto- ja pitovoimaa.
* Pitovoima syntyy mm. tarjolla olevista työpaikoista, mikä edellyttää kaupunkiin uusia yrityksiä tai niiden toimipisteitä. Yrittämisen edellytyksistä (edulliset tilat, logistiikka, puhelinneuvonta, laadukkaat TE-palvelut, lentokenttä) on siis huolehdittava.
* Kaupungin tulee tarjota etätyöpisteitä yritysten käyttöön.
* Edistäisimme yhteistyötä oppilaitosten ja työelämän välillä. Näin valmistuvat opiskelijat päätyisivät Tampereelle töihin. Erityisesti panostaisimme oppisopimusyhteistyöhön, jonka avulla saadaan syntymään pysyviä työpaikkoja.
* Tuetaan yrityksiä viennissä ja kansainvälistymisessä sekä kansainvälisten rekrytointien toteuttamisessa.
* Luontomatkailun edistäminen luo uusia työpaikkoja, lisää kaupungin kiinnostavuutta ja asukkaiden hyvinvointia. (esim. monien mahdollisuuksien Teisko) Tuetaan yrityksiä markkinoinnissa.
* Markkinoidaan Tamperetta sujuvan arjen kaupunkina. Täällä on lyhyet välimatkat ja edullinen hintataso verrattuna esimerkiksi pääkaupunkiseutuun tai Keski-Eurooppaan.
* Kehitetään palveluita yhden luukun periaatteella eli tarjotaan uusille tamperelaisille heidän tarvitsemansa palvelut yhdeltä luukulta - myös englanniksi.
* Suurkaupunkien tyypilliset ongelmat kuten huumeet ja jengiytyminen on ratkaistava ennalta huolehtimalla peruspalveluiden (kuten mielenterveys- ja päihdepalvelut) määrällisestä ja laadullisesta tasosta. Myös alueiden eriytymistä on tärkeää estää kaavoituksella.
* Kasvavassa kaupungissa on riskinä ruuhkien lisääntyminen. Julkista liikennettä on siksi kehitettävä entistä tehokkaammaksi ja houkuttelevammaksi vaihtoehdoksi matkustaa ja siksi panostaisimme lähijunaliikenteen kehittämiseen ja liityntäliikenteen sujuvuuteen. Haluamme kuitenkin, että keskusta on helposti saavutettavissa kaikilla kulkuneuvoilla, myös henkilöautoilla.

2. PALVELUIDEN PAINOTUKSET: Palvelujen tarve kasvaa muun muassa kaupungin kasvun ja ikääntymisen seurauksena. Mitkä ovat mielestänne tärkeimmät palvelut ja miten priorisoisitte niiden kehittämistä? Panostaisitteko johonkin nykyistä enemmän? Mistä palveluista ja palveluverkosta olisitte valmiita supistamaan? Voidaanko jostain luopua? Miten kehittäisitte palvelurakenteita ja uudistaisitte toimintatapoja? Mihin asioihin mahdollisen sotesiirron jälkeen kaupungin on erityisesti panostettava?

* Tärkeimmät palvelut: sosiaali- ja terveyspalvelut, työllisyyspalvelut, varhaiskasvatus ja perusopetus
* Panostaisimme enemmän ikäihmisten palveluihin, mielenterveys- ja päihdepalveluihin, ennaltaehkäiseviin palveluihin (lastensuojelu ja perheiden varhainen tuki, neuvolapalvelut, ikäihmisten palvelut esim. liikunta), perhepäivä- ja ryhmäperhepäivähoidon lisäämiseen (alle 3-vuotiaille), ilmaisiin lasten harrastusmahdollisuuksiin, kaupungin henkilöstön koulutukseen, työhyvinvointiin ja johtamiseen sekä yrittäjien palveluihin. Toisimme kouluihin lisää koulupsykologeja ja nuorisotyötä sekä mielenterveystarkastukset kouluterveystarkastusten yhteyteen. Edistäisimme terapiatakuun käyttöönottoa Tampereella. Kiusaamisen lopettamiseksi on ryhdyttävä järeisiin toimiin!
* Ikääntyneiden ihmisten välimuotoista asumista on kehitettävä (sellaisia asumisratkaisuja, jotka asettuvat tehostetun palveluasumisen ja kaikenikäisten joukossa olevan tavallisen asumisen väliin.) Ympäristöministeriön ja ARA:n vinkkien pohjalta ottaen alusta saakka huomioon palveluiden joustavan ja monimuotoisen järjestämisen. <https://julkaisut.valtioneuvosto.fi/handle/10024/162126>
* Tukisimme järjestöjä ja seurakuntia, jotka voivat tehdä esimerkiksi lähiönuorisotyötä kaupungin tiloissa vaikuttavalla ja tehokkaalla tavalla.
* Säästöä syntyy, kun tehdään yhteistyötä kolmannen sektorin eli kansalaisjärjestöjen kanssa.
* Säästöä syntyy ennaltaehkäiseviin palveluihin panostamisesta ja sujuvista prosesseista.
* Sote-uudistuksen jälkeen tulee panostaa erityisesti varhaiskasvatukseen, koulutukseen ja elinkeino- ja työelämäpalveluihin sekä ympäristöasioihin. Painopiste tulee olla ennaltaehkäisevissä palveluissa, jota tehdään esim. yhteistyössä järjestöjen kanssa.
* Tampereen tulee tehdä ikäpoliittinen ohjelma, jossa huomioidaan erityisesti soteuudistuksen jälkeen kunnalle jäävien tehtävien hoitaminen ja kehittäminen hyvän arjen ja merkityksellisen elämän turvaamiseksi.
* Kaupunki kehittää keinoja edistääkseen tapoja luoda myönteisiä roolimalleja nuorille, jonka kautta nostetaan esim. seuraavia teemoja: tunnetaitojen kehittyminen, osallisuus ja yhteisöllisyys, liikkuminen ja luonto sekä ennaltaehkäisevän päihdetyön näkökulma.

3. IDEAT JA KEINOT PALVELUIDEN KEHITTÄMISEKSI: Miten vahvistaisitte Tamperetta lasten ja nuorten hyvänä kasvuympäristönä ja ehkäisisitte nuorten syrjäytymistä? Miten kehittäisitte päiväkoteja, kouluja ja niiden oppimisympäristöjä? Sitoutuisitteko harrastustakuuseen? Miten muuten panostaisitte kulttuuriin, liikuntaan ja lähiluontoon? Millä keinoilla kehittäisitte vanhuspalveluita? Miten vahvistaisitte mielenterveyspalveluiden saatavuutta ja hoitoonpääsyä laajemminkin? Miten lisäisitte palveluiden yksilöllisyyttä? Miten suhtaudutte yksityisen ja kolmannen sektorin palvelutuotantoon ja palvelusetelien hyödyntämiseen palvelutuotannossa?

* Tampereella tulisi vahvistaa lasten ja nuorten kasvuympäristöjä.
* Lasten tunne- ja vuorovaikutustaitojen kehittymistä tulee tukea varhaiskasvatuksesta lähtien. Opettajille tulee järjestää tästä lisäkoulutusta. Kiusaamisen ennaltaehkäisemiseen kehitettyjä malleja tulee kouluissa, varhaiskasvatuksessa sekä nuorisotyössä ottaa systemaattisesti käyttöön ja lisätä ennaltaehkäisevää päihdetyötä. On tärkeä tehdä yhteisöllisyyttä lisääviä toimia kouluissa sekä muualla lasten ja nuorten elinympäristöissä.
* Kehittäisimme perusopetusta ja varhaiskasvatusta entistä laadukkaammaksi pienentämällä perusopetuksen ryhmäkokoja ja lisäämällä resursseja erityistä tukea tarvitseville niin varhaiskasvatuksessa kuin perusopetuksessakin. Panostaisimme arjen taitojen opettamiseen perusopetuksessa ja toisella asteella. Koulujen hyvä johtaminen ja panostaminen koulujen yhteisölliseen toimintakulttuuriin sekä turvallisiin ja terveen sisäilman oppimisympäristöihin tekee Tampereesta houkuttelevan työnantajan opettajille.
* Kannatamme päiväkotien ulko/metsäryhmien lisäämistä Tampereella. Niillä on lukuisia hyviä terveydellisiä, sosiaalisia ja ekologisia vaikutuksia.
* Sitoudumme harrastustakuuseen.
* Monipuolinen liikunnan harrastaminen ja kulttuuritoimintaan osallistuminen tulee olla jokaisen saatavilla. Vähävaraisten ja haastavassa elämäntilanteessa olevien ihmisten harrastusmahdollisuuksia tulee lisätä.
* Vanhuspalveluiden kehittämisessä panostaisimme yksinäisyyden torjuntaan, ikäihmisten liikuntamahdollisuuksiin, yhteisölliseen seniori- ja perheasumiseen. (Esimerkkinä Käräjätörmän monisukupolvinen yhteisökylä ja sen taustalla oleva tutkimus.)
* Työntekijöiden saaminen erilaisiin hoivayksiköihin ja vanhusten kotihoitoon tulee vaikeutumaan, ellei työskentelyolosuhteita saada reilusti parannettua kehittämällä vastuualueita ja työn organisointia (esim. yhteisöllinen työvuorosuunnittelu vähentää sairauspoissaoloja).
* Laajentaisimme kotiin annettavia päihde- ja mielenterveyspalveluita. Panostaisimme varhaisiin, ratkaisukeskeisiin ja lyhytkestoisiin terapiajaksoihin. Hoitoonpääsy tulee olla saumatonta ja nopeaa! Kouluttaisimme sosiaali- ja terveydenhuollon henkilöstöä mielenterveyden haasteiden kohtaamisessa.
* Haluamme varmistaa toimivat ja katkeamattomat hoito- ja palveluketjut, joissa huomioidaan siirtymät palveluista toiseen. Lisäksi nimetään runsaasti palveluita tarvitsevalle omatyöntekijä. Kokonaisvaltainen suunnitelma ja seuranta tuovat laatua ja säästöä.
* Näemme järjestöt ja paikalliset pienet yritykset (myös järjestöjen omistamat) voimavarana, jotka voivat tuoda laatua ja parantaa tehokkuutta. Näille tulee turvata riittävät taloudelliset resurssit. Kannatamme tiivistä yhteistyötä kolmannen sektorin kanssa. Näemme palvelusetelit hyvänä keinona lisätä valikoimaa. Niiden tulee olla arvoltaan riittävän suuria, jotta se aidosti lisää valinnan mahdollisuutta. Toivomme, että kaupunki kehittää yksityisen ja julkisen puolen kulujen todellista vertailua.
* Näemme järjestöt ja paikalliset pienet yritykset (myös järjestöjen omistamat) voimavarana, jotka voivat tuoda laatua ja parantaa tehokkuutta. Näille tulee turvata riittävät taloudelliset resurssit. Kannatamme tiivistä yhteistyötä kolmannen sektorin kanssa. Näemme palvelusetelit hyvänä keinona lisätä valikoimaa ja tukea itsemääräämisoikeutta. Niiden tulee olla arvoltaan riittävän suuria, jotta se aidosti lisää valinnan mahdollisuutta. Toivomme, että kaupunki kehittää yksityisen ja julkisen puolen kulujen todellista vertailua ja toimii tässä kuntalaisten suuntaan avoimesti.
* Ennen kaikkea haluamme, että Tampereella toimitaan ennaltaehkäisevästi, mikä tarkoittaa mm. sitä, että lapset ja nuoret voivat löytää turvallisen yhteisön esim. harrastuksen parista tai nuorisotilan/järjestön/seurakunnan toiminnan piiristä. Näin ehkäistään syrjäytymistä. Kaupungin tilojen käyttöä, kuten koulujen iltakäyttöä, voisi lisätä.

4. YRITYSYSTÄVÄLLISYYS JA TYÖLLISYYS: Työ- ja opiskelumahdollisuudet ovat Tampereelle merkittävä vetovoimatekijä. Millä keinoilla ryhmänne vahvistaa yritysten toimintaedellytyksiä? (Esim. kaavoitus- ja lupa-asioiden nopeus ja yritysmyönteisyys, startupien synnyn ja kehityksen tukeminen, koronasta toipumisen varmistaminen ravintola-, tapahtuma- ja majoitusalalla, seudun teollisuuden kilpailukyvyn edistäminen koronan jälkeisessä uudessa normaalissa) Miten kehittäisitte yhteistyötä kaupungissa toimivien korkeakoulujen ja toisen asteen oppilaitosten kanssa? Mitä toimenpiteitä tai panostuksia ryhmänne esittää osaavan työvoiman varmistamiseen alueella? Mitä ratkaisuja ryhmänne esittää työttömyyden vähentämiseen Tampereella?

* Otetaan kaupungin päätöksenteossa käyttöön yritysvaikutusten arviointi. Otetaan huomioon heidän huolensa esimerkiksi lupaprosesseja ja työvoiman tarvetta koskien.
* Yhteistyössä korkeakoulujen ja oppilaitosten kanssa sujuvoitetaan valmistuvien opiskelijoiden polkuja työelämään Tampereella.
* Parannetaan nuorten työllisyyttä ja ehkäistään syrjäytymistä kesätyöseteleiden käyttöönotolla. Samalla yrityksille mahdollistuu nuoren palkkaaminen kaupungin tuella.
* Osaavan työvoiman varmistaminen tapahtuu siten, että oppilaitoksista ja korkeakouluista valmistuu riittävä määrä osaajia työmarkkinoille. Sujuva oppisopimusyhteistyö lisää osaavan työvoiman määrää. Lisäksi yrittäjiä tulee tukea kansainvälisten rekrytointien tekemisessä kaupungin taholta.
* Syrjäytymisen ehkäiseminen vähentää työttömyyttä. Samoin matalan kynnyksen mielenterveyspalveluiden saatavuus.
* Työttömyyden vähentämisessä tulee panostaa yksilölliseen palveluun ja tehdä tarvittaessa yhteistyötä sosiaalitoimen ja oppilaitosten kanssa.
* Kehitetään yritysten tarpeisiin täsmäkoulutusta.
* Pirkkalan lentokentän kehittäminen on tärkeä osa kansainvälistymistä ja yritysten toimintaedellytyksien parantamista.
* Luodaan kaupunkiin riittävän laaja hanke, jossa luodaan tuki pienyrittäjille luontomatkailun kehittämiseen.
* Kehitetään kaupungin hankintapolitiikkaa suotuisammaksi pieniä ja keskisuuria yrityksiä kohtaan.
* Tarjotaan etätyöpisteitä sekä aloittaville yrityksille käyttöön edullisia liiketiloja.
* Laajennetaan anonyymin rekrytoinnin käyttöä kaupungin työnhaussa.
* Nostetaan paikallisia yrityksiä esille Tampereen markkinoinnissa.
* Kannustetaan yrityksiä kaupungin omalla esimerkillä yhteiskuntavastuuseen; esimerkiksi nuorten ja osatyökykyisten palkkaamiseen.
* Valmistaudutaan nopealla aikataululla hoiva-alan kasvavaan työntekijätarpeeseen (riittävä koulutusmäärä, alan houkuttelevuuden parantaminen). Vakiinnutetaan eri hankkeissa löydettyjä hyviä käytäntöjä.
* Yksilöllisten ja työvaltaisten opintopolkujen kehittäminen toisella asteella.

5. KANSAINVÄLISYYS: Kaupungin kansainvälistymiskehityksen vahvistaminen on entistä tärkeämpää tulevaisuudessa. Miten ryhmänne edistäisi tätä kehitystä? Miten ryhmänne edistäisi kaupungin matkailua, tapahtuma- ja elämystaloutta, elokuvatuotantoa sekä kokous- ja kongressitoimintaa? Millä tavoin edesauttaisimme ulkomaalaisten investointien, yritysten ja osaajien sijoittumista Tampereelle? Pitäisikö ryhmänne mielestä vahvistaa työperäistä maahanmuuttoa? Millä keinoilla kaupunki voi tukea paikallisten yritysten vientiponnistuksia ja kansainvälistä kasvua?

* Monipuolisten kulttuuri-, elämys- ja urheilutapahtumien tukeminen, joihin on viime vuosina tehty jo isojakin panostuksia. Kansalaisyhteiskunnasta nousevan kulttuurin tukeminen.
* Tampereen brändääminen luonnon ja omaleimaisen kulttuurin kaupungiksi.
* Luontomatkailun kehittäminen.
* Perustetaan toimi, jonka tehtävänä on houkutella ulkomaisia osaajia Tampereelle.
* Tiivistetään yhteistyötä korkeakoulujen kanssa, jotta niissä opiskelevat ulkomaalaiset jäisivät Tampereelle: apua yrityksen perustamiseen ja muihin prosesseihin.
* Tuetaan yrittäjiä kansainvälisten rekrytointien tekemisessä.
* Parannetaan englanninkielisiä kaupungin palveluita.
* Pirkkalan lentokentän kehittäminen on tärkeä osa kansainvälistymistä ja yritysten toimintaedellytyksien parantamista.
* Yhden luukun palveluperiaate, jossa yrityksiä tuetaan kansainvälisen kasvun edistämisessä.
* Edistetään yrityskummitoimintaa ja lisäksi kaupunki etsii keinoja toimia yhteistyökumppanina ja yhteistyöverkoston jäsenenä.
* Kotouttamisessa on olennaista tukea maahanmuutajia yksilöllisten tarpeiden mukaan, antaa tehokasta suomen kielen opetusta ja tukea työllistymistä.
* Työperäinen maahanmuutto korkeasti koulutettujen asiantuntijoiden osalta edellyttää myös sitä, että heidän lapsilleen on tarjolla monipuolista perusopetusta (opetuskieli, sisällöt, valintamahdollisuudet).

6. TALOUS: Kaupungin talouden pitäminen tasapainossa on palvelujen turvaamiseksi erityisen tärkeää. Mitkä ovat tärkeimmät keinot tämän varmistamiseksi niin menojen kuin tulojenkin osalta? Oletteko valmiita sitoutumaan kaupungin talouden tasapainoittamiseen ja pidättäytymään veronkorotuksista? Minkälaista omistajapolitiikkaa Tampereen tulisi harjoittaa? Miten hyödyntäisitte kaupungin omaisuutta investointien rahoittamisessa? Miten suhtaudutte liikelaitosten yhtiöittämiseen? Miten ryhmänne suhtautuu velanottoon?

* Tärkeimmät keinot talouden tasapainottamiseksi: hyvä työllisyyden hoitaminen ja yritysten houkutteleminen tuovat kaupungille tuloja. Resurssien suuntaaminen oikein, byrokratian vähentäminen, korjaavasta ennaltaehkäisevään toimintaan.
* Sitoudumme kaupungin talouden tasapainottamiseen.
* Käydään läpi kaikki mahdollisuudet talouden tasapainottamiseen. Veronkorotukset viimeisenä keinona.
* Omistajapolitiikassa kuntalaisten eli veronmaksajan etu on tärkein. Veronmaksajan rahoille on saatava yhtiöissä tuottoa sekä toimittava vastuullisesti ja tehokkaasti, mikä on kaupunkiyhtiöiden perustehtävä.
* Kaupungin rakennetun omaisuuden kokonaisuutta voisi tarkastella investointien rahoittamiseksi. Huolehditaan olemassa olevasta kiinteistökannasta riittävällä budjetoinnilla ja asianmukaisella ylläpidolla.
* Tampereen Vesilaitosta ei tule yhtiöittää, sillä laitosmallissa vesimaksut tulevat kuntalaisille edullisemmaksi. Kaupungin ydinpalveluita tuottavat yhtiöt pidetään kaupungin omistuksessa.
* Kaavoituksen ja rakentamisen avulla pidetään toimitilojen ja asumisen kustannukset matalina, jotta yritykset ja työntekijät pysyvät Tampereella. Sujuva kaavoitus edistää yritysten pysymistä tai sijoittumista Tampereelle.
* Velkaa otetaan vain välttämättömiin investointeihin, joilla lisätään kunnan elinvoimaisuutta ja kuntalaisten hyvinvointia.
* Tarkastellaan rakenteita ja toimintoja kriittisesti sekä etsitään toimivia kumppanuuksia, hyödynnetään yrityksiä ja yksityisiä toimijoita kustannustehokkaamman ja laadukkaamman toiminnan aikaansaamiseksi

7. MAANKÄYTTÖ JA ASUMINEN: Tampereella on valmistunut viime vuosina noin 3 500 – 4 000 asuntoa vuodessa ja niistä iso osa on ollut pieniä asuntoja. Asuminen, sen laatu, viihtyisyys ja kustannukset ovat tärkeitä tekijöitä ihmisten arjessa. Näettekö ongelmaa nykyisessä kehityksessä ja mitä asioita ryhmänne mielestä on syytä huomioida tulevaisuudessa? Mille alueille tai mihin suuntaan kasvu olisi ohjattava? Miten ryhmänne näkee pohjoisen alueen kehittämisen? Onko kaavoitushankkeita, joita ryhmänne haluaisi edistää? Miten asunto- ja maapolitiikan linjauksia pitäisi tarkistaa? Mitä keinoja esitätte kohtuuhintaisen asumisen varmistamiseksi ja miten ratkoisitte vuokratonttien kysymyksen? Oletteko valmiita lisäämään isompien perheasuntojen, pientalojen ja omakotitonttien tarjontaa? Miten lisäisitte keskustan ja asuinalueiden viihtyisyyttä ja turvallisuutta?

* Omakotitonttien kaavoittaminen, riittävä asuntorakentaminen sekä hyvät lähipalvelut lisäävät veto- ja pitovoimaa. Hyvien työntekijöiden asettuminen Tampereelle pidemmäksi aikaa edellyttää riittävää isompien perheasuntojen, pientalojen ja omakotitonttien tarjontaa. Kaupungin tulee suhtautua myönteisesti yhteisöllisen asumisen sekä iäkkäille henkilöille suunnatun välimuotoisen asumisen kehittämiseen.
* Kaavoituksessa tulee huomioida väestön ikääntyminen ja rakentamisessa esteettömyys. Muistikylän rakentaminen Tampereelle olisi tarpeen ja imagollisesti hieno avaus.
* Laitosmainen ja virikkeetön asumisympäristö – kuten Koukkuniemen alue – ei ole pitkään aikaan enää vastannut tutkimustiedon mukaista kuntoa säilyttävää, sosiaalisia suhteita ja elämänlaatua tukevaa elinympäristöä. Kannatamme ympäristöpsykologisen tiedon hyödyntämistä ympäristörakentamisessa, koska se mm. tukee ennaltaehkäisevää mielenterveystyötä ja parantaa kaupungin brändiä.
* Nykykehitys: viheralueet tulee säästää ja keskusta-alueilla kasvetaan mieluummin ylöspäin tiivistämisen sijaan.
* Vanhojen tonttien vuokrankorotuksien tulisi olla kohtuullisia.
* Kasvu tulisi ohjata siten, että yritykset voisivat toimia logistisesti järkevillä alueilla, esimerkiksi Lahdesjärvellä.
* Rakentamisessa ja kaavoituksessa painopiste tulevien lähijunapysäkkien lähelle.
* Asumisen monimuotoisuus: huomioidaan erilaiset alueet, joissa voidaan huomoida alueiden omaleimaisuus, liikenneyhteydet ja monipuolinen asuminen.
* Pohjoisen alueen kehittämisessä tulee huomioida toimiva julkinen liikenne ja lähipalvelut. Pohjoisella alueella rakentamista helpotetaan ja kaavoittaminen tulee tehdä luonto- ja virkistysarvot huomioiden. Kehitetään luontomatkailua pohjoisilla alueilla. Kämmenniemen ja Terälahden välille tulee saada pyörätie. Harrastusmahdollisuuksia lisätään rakentamalla frisbeegolf-rata Teiskoon.
* Keskustan ja asuinalueiden viihtyisyys ja turvallisuus lisääntyvät säilyttämällä riittävästi puistoja ja perheiden mahdollisuutta asua keskustassa ja sen läheisyydessä. Ulkona tapahtuva kulttuuritoiminta lisää viihtyvyyttä ja turvallisuudentunnetta.

8. LIIKENNE JA SAAVUTETTAVUUS: Tulevalla valtuustokaudella on tehtävä isoja liikenne- ja kaupunkikehittämisen ratkaisuja. On päätettävä muun muassa ratikan jatkosta Härmälään ja Koilliskeskukseen, Asemakeskuksesta ja henkilöratapihasta, pyöräily- ja kävelyolosuhteiden parantamisesta, Vaitinaron liittymästä, 9-tien kehittämisestä, Näsisaaresta, Kunkun parkista, lähijuniin panostamisesta, Särkäniemen alueen kehittämisestä ja Suomi-radasta. Miten ryhmänne suhtautuu edellä oleviin liikenne- ja kaupunkikehityshankkeisiin ja miten olisitte valmis resursoimaan ko. hankkeita? Olisivatko punaisella merkityt prioriteetteja/poistetaanko jokin?

* Liikennehankkeiden suunnittelua voidaan viedä eteenpäin, mutta mahdollista toteuttamista ja ajankohtaa tulee arvioida huolellisesti kaupungin taloustilanteen ja priorisointitarpeiden mukaan.
* Liikennehankkeissa tulee tehdä yhteistyötä muiden kuntien kanssa ja edistää siten Tampereen liikenneyhteyksiä ja saavutettavuutta. Pidämme tärkeimpänä lähijunaliikenteen edistämistä, pääradan kunnostusta ja lisäraiteiden rakentamista, 9-tien kehittämistä ja Pirkkalan lentokentän lentoyhteyksien lisäämistä.
* Asemakeskus: edetään suunnitelmien mukaan
* Pyöräily- ja kävelytiet: riittävästi pyöräily- ja kävelyreittejä
* Vaitinaron liittymä: edetään suunnitelmien mukaan
* 9-tien kehittäminen: ruuhkat ja onnettomuudet saatava vähentymään lisäämällä kaistoja
* Näsisaari: ympäristöarvot ja taloustilanne huomioiden edetään suunnitelmien mukaan
* Kunkun parkki: parkkitilaa keskustan länsipuolella tarvitaan, mutta mahdollinen toteuttamisaikataulu tulee arvioida taloustilanteen mukaan
* Lähijunat: rakennetaan pysäkkejä ja edistetään lähijunaliikennettä ja liityntäliikennettä
* Särkänniemi: suunnitelmien mukaan eteneminen ja voimakas kehittäminen osana keskustan länsipuolta
* Tärkeää on saada nopeasti Tampere-Helsinki -rataosuuden parantaminen liikkeelle, missä tarvitaan yhteistyötä valtion ja muiden kuntien kanssa.
* Julkisen liikenteen tulisi olla taloudellisesti edullisempi vaihtoehto kuljettaessa keskustaan Tampereen pohjoiselta suuralueelta.

Onko ryhmänne valmis pidättäytymään ruuhkamaksuista? Oletteko valmiita sitoutumaan tavoitteeseen, että keskusta on jatkossakin saavutettavissa kaikilla kulkuneuvoilla? Miten turvaisitte joukkoliikenteen joukkoliikennekäytävien ulkopuolella? Oletteko valmiita sitoutumaan oman lentokenttämme yhteyksien edistämiseen?

* Ruuhkamaksuille sanomme ehdottomasti ei. Liian tiivis rakentaminen keskustassa johtaa lisääntyviin ruuhkiin, joten kaupungin tulee tarkastella muita alueita, jonne kaupunki voi laajentua.
* Kannatamme keskustan saavutettavuutta kaikilla kulkuneuvoilla.
* Joukkoliikenteen turvaaminen joukkoliikennekäytävien ulkopuolella: sähköiset liikkumisvälineiden, liityntäpysäköinnin ja palvelubussiliikenteen edistäminen, myös ns. poikittaisliikenne. Turvataan kaikille mahdollisuus kulkea joukkoliikennettä käyttäen.
* Lentokenttä on tärkeä kansainvälistymisen ja yritysten toimintamahdollisuuksien edistämisessä. Tarvitaan lisää kansainvälisiä lentoyhteyksiä.

9. KESTÄVYYS: Tampereen kaupunki on asettanut hiilineutraalisuustavoitteen vuoteen 2030. Onko ryhmänne tukemassa tätä tavoitetta ja millä keinoilla olette valmiita työskentelemään tavoitteen toteuttamiseksi tulevalla valtuustokaudella? Myös luonnon monimuotoisuuden edistäminen on noussut yhä tärkeämmäksi ympäristötavoitteeksi. Miten ryhmänne suhtautuu luonnon monimuotoisuuden edistämiseen kaupungin toimin ja mitkä keinot koette tärkeimmiksi tavoiksi tavoitella tätä asiaa?

* Sitoudumme tavoitteisiin, jotka kaupunginvaltuusto on hyväksynyt vuonna 2020. Tulevalla valtuustokaudella eri palvelualueiden yksiköt, liikelaitokset ja yhtiöt toteuttavat omalta osaltaan suunnitelmaa. Voisi laskea, minkä verran Tampereella on hiilineutraalimpaa toimia kuin muualla maailmalla ja brändätä Tamperetta hiilineutraalina. (Yritysten hiilidioksidipäästöt.)
* Sitoudumme kaupunginhallituksessa syksyllä 2020 hyväksytyn LUMO-ohjelman tavoitteisiin, joiden pohjalta ollaan luomassa toimenpideohjelmaa. Nostamme esille tärkeänä arvona kaupungin vesistöt, joiden arvon jokainen voi lähiluonnossaan nähdä ja hyödyntää virkistyskäytössä esimerkiksi kalastuksessa ja uimarannoilla. Lisäksi pidämme tärkeänä tiedottamista ympäristöasioista ja esimerkiksi vieraslajien torjuntaan liittyvää neuvontaa.
* Haluamme tukea hyvän luontosuhteen rakentumista lapsille ja nuorille.
* Pohjoisella alueella asuminen tulee mahdollistaa.
* Etsitään keinoja, jolla saadaan kaupungin roskaamista vähennettyä.
* Kestävästä kehityksestä puhuttaessa ryhmämme haluaa muistuttaa myös sosiaalisesti kestävän kehityksen huomioimisesta.

10. DIGITALISAATIO JA TOIMINNAN KEHITTÄMINEN: Teknologinen kehitys mahdollistaa palveluiden tuottamisen uusin tavoin. Palveluita on mahdollista kehittää kuntalaisia paremmin palveleviksi. Ihmisten osallisuus ja vaikuttamismahdollisuudet korostuvat. Tiedolla johtamisen mahdollisuudet lisääntyvät jatkuvasti. Myös hallinnon kehittäminen on tärkeää kaupungin roolin mahdollisesti mullistuessa valtakunnallisissa hallinnonuudistuksissa. Mitkä asiat tässä muutoksessa ryhmänne mielestä pitää huomioida ja mitä kehittämisesityksiä teillä on joko palveluiden, palvelualueiden tai koko kaupungin tasolla?

* Kannatamme etätyön lisäämistä ja videoyhteyksien hyödyntämistä palaverien, koulutusten ja tapaamisissa kaupungin organisaatioissa. Korona-aika on osoittanut sen hyvät vaikutukset erityisesti työhyvinvoinnille ja sairauspoissaolojen vähenemiseen.
* Hyödynnetään etäyhteyksiä asiakas- ja potilastapaamisissa.
* Pidetään huolta tarkoituksenmukaisuudesta digitalisaatiokehityksessä, esimerkiksi kuvapuhelimet ikäihmisille jo siinä vaiheessa, kun he ovat hyväkuntoisia.
* Huolehditaan yhdessä kuuden lähitorin, kirjastojen ja järjestötoimijoiden (mm. ATK Seniorit Mukanetti ry) kanssa siitä, että Tampereella on riittävästi tarjolla tukea ja ohjausta ikääntyvien digitaitojen kehittämiseen ja että ihmiset saavat sitä riittävän varhaisessa vaiheessa.
* Huomioidaan ne ryhmät, jotka tarvitsevat kasvokkaista kohtaamista.
* Riittävä varautuminen ja toimintavalmius häiriö- ja kriisitilanteisiin (verkkohyökkäykset, turvallisuus, tietoturva) sekä manuaaliset varajärjestelmät. Tiedolla johtamisen kehittäminen digitalisaation avulla.

11. KYNNYSKYSYMYKSET: Onko ryhmällänne jokin erityiskysymys, jolla on ratkaiseva merkitys halukuudellanne tehdä yhteistyötä muiden ryhmien kanssa?

* Riittävät kaupungin palvelut niitä kipeimmin tarvitseville.
* Ennaltaehkäisevien palveluiden kehittäminen.
* Vastuullinen kunnan taloudenpito.
* Verojen korottamisella ei tule paikata kaupungin taloutta.
* Velanotto vain tuottaviin investointeihin, jotka parantavat Tampereen elinvoimaisuutta.
* Haluamme, että mahdolliseen hyvinvointialueiden syntymiseen valmistaudutaan hyvin ja turvataan palveluiden siirtymisen sujuvuus, sekä huomioidaan muutoksen tuomat vaikutukset kuntatalouteen.
* Monituottajamallin säilyttäminen palveluiden tuottamisessa.
* Emme kannata ruuhkamaksuja.

12. SITOUTUMINEN YHTEISTYÖHÖN: Onko ryhmänne valmis sitoutumaan pormestariohjelmaneuvottelujen tulokseen ja toimimaan yhteisten ohjelmatavoitteiden toteuttamiseksi tulevalla valtuustokaudella sekä tukemaan pormestariehdokasta pormestarivaalissa?

KYLLÄ